FI Euroopan unionin virallinen lehti C 321/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 321/15

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”DÜSSELDORFER MOSTERT”/”DÜSSELDORFER SENF MOSTERT”/”DÜSSELDORFER URTYP MOSTERT”/”AECHTER DÜSSELDORFER MOSTERT”

EY-N:o: DE-PGI-0005-0799-24.02.2010

SMM ( X ) SAN ( )

1. Nimi:

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 2.6 – Sinappitahna

3.2 Kuvaus 1 kohdassa nimetystä tuotteesta:

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” (jäljempänä lyhyemmin myös ”Düsseldorfer Mostert”) on ruokien maustamiseen tarkoitettu käyttövalmis sinappi. Düsseldorfer Mostert koostuu yksinomaan jauhetuista ruskeista ja keltaisista sinapinsiemenistä, Düsseldorfissa tuotetusta suodattamattomasta väkiviinaetikasta, Düsseldorfin erityisen kalkki- ja mineraalipitoisesta pohjavedestä, suolasta, sokerista ja mausteista. Sen rakenne on kiiltävän kermamainen ja väri mallasmaisen ruskehtava. Düsseldorfer Mostert sisältää erittäin pieniä sinapinsiementen kuoren palasia. Sen erityisominaisuus on vahva mallasmaisen mausteinen maku, joka syntyy kolmeen kertaan jauhetuista sinapinsiementen kuorista. Tyypillinen vahva ja mallasmaisen mausteinen aromi johtuu yksinomaan maantieteellisellä alueella kautta aikojen harjoitetusta perinteisestä käsiteollisesta tuotantotavasta, jossa käytetään ruskeita ja keltaisia sinapinsiemeniä, erityisestä maserointitavasta, sinapinsiementen jauhamisesta kolmeen kertaan, joista viimeinen tehdään käsin graniittikivisellä tahkolla, Düsseldorfissa tuotetusta suodattamattomasta väkiviinaetikasta ja Düsseldorfin erityisen kalkki- ja mineraalipitoisesta pohjavedestä. Düsseldorfer Mostert valmistetaan yksinomaan luonnon raaka-aineista, eikä siihen lisätä säilöntäaineita, keinotekoisia aromeja tai sakeutusaineita.

Valmiin Düsseldorfer Mostert -sinapin analyyttiset arvot ovat seuraavat:

— kuiva-ainepitoisuus vähintään 25 %,

— pH-arvo < 4,1,

— kokonaishappopitoisuus (etikkahappona laskettuna) > 2,3 %,

— suolapitoisuus (natriumkloridina laskettuna) > 3,5 %.

3.3 Raaka-aineet (ainoastaan jalostetut tuotteet):

Düsseldorfer Mostert -sinapin raaka-aineet ovat ruskeat ja keltaiset sinapinsiemenet, Düsseldorfissa tuotettu suodattamaton väkiviinaetikka, Düsseldorfin erityisen kalkki- ja mineraalipitoinen pohjavesi, suola, sokeri ja mausteet.

Düsseldorfer Mostert -sinappiin ei saa lisätä säilöntäaineita, keinotekoisia aromeja eikä sakeutusaineita.

Düsseldorfer Mostert -sinapin perinteisen korkean laadun, tuoreuden, tuotteen yhteyden tuotantoalueeseen ja siitä johtuvien aistinvaraisten ominaisuuksien sekä tuotteen maineen säilyttämiseksi sen valmistukseen on käytettävä yksinomaan Düsseldorfin pohjavettä ja siitä yksilöidyllä maantieteellisellä alueella tuotettua suodattamatonta väkiviinaetikkaa.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Düsseldorfer Mostert -sinapin raaka-aineet ovat ruskeat ja keltaiset sinapinsiemenet, Düsseldorfissa tuotettu suodattamaton väkiviinaetikka, Düsseldorfin erityisen kalkki- ja mineraalipitoinen pohjavesi, suola, sokeri ja mausteet.

Düsseldorfer Mostert -sinappiin ei saa lisätä säilöntäaineita, keinotekoisia aromeja eikä sakeutusaineita.

Puhdistetut ja siivilöidyt ruskeat ja keltaiset sinapinsiemenet jauhetaan aluksi erikseen. Sen jälkeen esijauhetut ruskeat ja keltaiset sinapinsiemenet, suola, sokeri ja mausteet maseroidaan Düsseldorfin erityisen kalkki- ja mineraalipitoisessa pohjavedessä, johon on sekoitettu Düsseldorfissa tuotettua suodattamatonta väkiviinaetikkaa, kunnes saadaan ruskea mäski.

Maseroitu mäski jauhetaan sen jälkeen kahteen kertaan. Viimeiseen jauhamiskertaan käytetään graniittikivisiä tahkoja Düsseldorfer Mostert -sinapin sileän rakenteen varmistamiseksi käsiteollisesti ja ilman poistamiseksi. Ainoastaan hyvin pieniä sinapinsiemenen kuoren palasia jää näkyviin. Kypsymisen jälkeen kehittyy Düsseldorfer Mostert -sinapille ominainen vahva mallasmaisen mausteinen aromi. Tämän jälkeen tuote täytetään erilaisiin pakkauksiin.

Düsseldorfer Mostert -sinappi on käytettävä kymmenen kuukauden kuluessa valmistuksesta, jotta tuotteen aistinvaraiset ominaisuudet säilyvät.

Kaikkien tuotantovaiheiden, ts. puhdistuksen, siivilöinnin, esijauhamisen, ainesosien sekoittamisen maserointia varten, toisen jauhamisen ja graniittikivisillä tahkoilla tapahtuvan kolmannen jauhamisen sekä kypsytyksen, on tapahduttava maantieteellisellä alueella. Näin varmistetaan Düsseldorfer Mostert -sinapin tyypillinen vahva mallasmaisen mausteinen maku ja siitä johtuvat aistinvaraiset ominaisuudet, laatu, alueellinen alkuperä, jäljitettävyys sekä valvonta koko tuotantoprosessin ajan.

3.6 Viipalointia, raastamista, pakkaamista jne. koskevat erityiset säännöt:

Kauppakunnostus, ts. pakkausten täyttäminen, pakkaaminen ja pakkausten merkitseminen, on tehtävä maantieteellisellä alueella.

Tämä on tarpeen, koska sinapin maku ja voimakkuus voi kärsiä helposti. Sen vuoksi kypsytyksen on tapahduttava valvotussa lämpötilassa. Varastointilämpötilan säätely ja varastointiaika vaikuttavat ratkaisevasti lopputuotteen aistinvaraisiin ominaisuuksiin. Ainoastaan tuottajayrityksen erikoistuneella henkilöstöllä (paikalliset sinappimestarit) on tarvittava kokemus päättää tuotteen laadun säilymisen kannalta ihanteellisesta täyttöajankohdasta. Sen vuoksi tämän olennaisen ja laadun kannalta ratkaisevan tuotantovaiheen on tapahduttava tuottajan valvonnassa maantieteellisellä alueella.

Näin varmistetaan Düsseldorfer Mostert -sinapin tyypillinen vahva mallasmaisen mausteinen maku ja siitä johtuvat aistinvaraiset ominaisuudet, laatu, alueellinen alkuperä, jäljitettävyys sekä valvonta koko tuotantoprosessin ajan.

3.7 Merkintöjä koskevat erityiset säännöt:

Seuraavilla merkintää ja tunnistamista koskevilla säännöillä voidaan varmistaa kuluttajille sekä tuotantoa ja väärinkäytöksiä valvoville tahoille Düsseldorfer Mostert -sinapin alkuperä ja aitous. Merkinnöillä voidaan taata yhdenmukainen tunnistaminen ja siten varmistaa tuotteen alkuperä ja jäljitettävyys.

Kaikissa myyntipisteissä Düsseldorfer Mostert -sinappi on yksilöitävä ja varustettava jollakin seuraavista merkinnöistä tai tunnuksista:

”Düsseldorfer Mostert”,

”Düsseldorfer Senf Mostert”,

”Düsseldorfer Urtyp Mostert” ja/tai

”Aechter Düsseldorfer Mostert”.

Näihin merkintöihin tai tunnuksiin voidaan lisätä maininta ”SMM” ja/tai ”suojattu maantieteellinen merkintä”.

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” on varustettava asetuksessa (EY) N:o 510/2006 tarkoitetulla värillisellä tai mustavalkoisella yhteisön tunnuksella.

Tuottajaryhmä (Schutzgemeinschaft) ylläpitää jatkuvasti ajantasaistettua rekisteriä, johon merkitään Düsseldorfer Mostert -sinappia tuottavat yritykset. Ryhmä antaa jäsenilleen ja kaikille yrityksille, jotka ilmoittavat sille tuottavansa eritelmän vaatimusten mukaista Düsseldorfer Mostert -sinappia, luvan käyttää jäljempänä esitettyjä vaihtoehtoisia Düsseldorfer Senf -sinapin tuottajaryhmän sanallisia ja kuvallisia tunnuksia; tekstin ”Senfspezialität aus Düsseldorf” kirjasinlaji on Arial/Regular:

Neliväripainatus, sävy CMYK 12C 27M 56Y 0K (kulta), erityisväri kulta ja/tai kultafoliopainatus (ankkuri, leijonan ääriviivat ja tunnuksen pohja) ja/tai neliväripainatus, sävy CMYK 12C 27M 56Y 0K (kulta), erityisväri kulta ja/tai kultafoliopainatus (ankkuri, leijona ja tunnuksen pohja) ja/tai mustavalkoinen, sävy CMYK 0C 0M 0Y 100K (musta – ankkuri, leijonan ääriviivat ja tunnuksen pohja) ja/tai mustavalkoinen, sävy CMYK 0C 0M 0Y 100K (musta – ankkuri, leijona ja tunnuksen pohja).

Tunnuksen taustaväri vaihtelee. Tunnuksen koko voi vaihdella käyttötarkoituksen mukaan.

Nämä merkintäsäännöt koskevat myös elintarvikkeita tai muita tuotteita, joiden ainoana tähän tavaraluokkaan kuuluvana ainesosana käytetään Düsseldorfer Mostert -sinappia.

4. Maantieteellisen alueen tarkka rajaus:

Maantieteellinen alue käsittää osavaltion pääkaupungin (Landeshauptstadt Düsseldorf), ja siitä käytetään nimeä ”Düsseldorf”.

5. Yhteys maantieteelliseen alueeseen:

5.1 Maantieteellisen alueen erityisyys:

Maantieteellinen alue käsittää osavaltion pääkaupungin (Landeshauptstadt Düsseldorf), ja siitä käytetään nimeä ”Düsseldorf”. Düsseldorfer Mostert kehitettiin maantieteellisellä alueella, jolle on leimaa-antavaa paikallisen sinappiteollisuuden pitkä perinne. Maantieteellinen alue erottuu selvästi muista lähialueista nimityksen, tuotteen syntyhistorian, alueella kehitetyn ja harjoitetun pitkän valmistusperinteen, erityisen vedenottomenetelmän, tuotteen makuun vaikuttavan koostumuksen, Düsseldorfin erityisen kalkki- ja mineraalipitoisen pohjaveden sekä sellaisenaan jo vuodesta 1969 käytetystä, sinappitehtaiden välittömässä läheisyydessä kehittyneistä etikkahappobakteereista saadun paikallisen väkiviinaetikan perusteella.

5.2 Tuotteen erityisyys:

Düsseldorfer Mostert koostuu yksinomaan jauhetuista ruskeista ja keltaisista sinapinsiemenistä, Düsseldorfissa tuotetusta suodattamattomasta väkiviinaetikasta, Düsseldorfin erityisen kalkki- ja mineraalipitoisesta pohjavedestä, suolasta, sokerista ja mausteista. Sen rakenne on kiiltävän kermamainen ja väri mallasmaisen ruskehtava. Düsseldorfer Mostert sisältää erittäin pieniä sinapinsiementen kuoren palasia.

Sen erityisominaisuus on vahva mallasmaisen mausteinen maku, joka syntyy kolmeen kertaan jauhetuista sinapinsiementen kuorista. Tyypillinen vahva ja mallasmaisen mausteinen aromi johtuu yksinomaan maantieteellisellä alueella kautta aikojen harjoitetusta perinteisestä käsiteollisesta tuotantotavasta, jossa käytetään ruskeita ja keltaisia sinapinsiemeniä, erityisestä maserointitavasta, sinapinsiementen jauhamisesta kolmeen kertaan, joista viimeinen tehdään käsin graniittikivisellä tahkolla, Düsseldorfissa tuotetusta suodattamattomasta väkiviinaetikasta ja Düsseldorfin erityisen kalkki- ja mineraalipitoisesta pohjavedestä. Düsseldorfer Mostert valmistetaan yksinomaan luonnon raaka-aineista, eikä siihen lisätä säilöntäaineita, keinotekoisia aromeja tai sakeutusaineita.

Düsseldorfer Mostert -sinapin maine alueellisena erikoistuotteena perustuu näihin aistinvaraisiin ominaisuuksiin. Makuun, laatuun ja erityisluonteeseen perustuva hyvä maine on siten myös Düsseldorfer Mostert -sinapin erityisominaisuus.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Historiallinen yhteys/Tuotteen syntyhistoria

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert”, Düsseldorfin sinappi ja Düsseldorfin pöytäsinappi ovat Düsseldorfissa kehitettyjä erikoiselintarvikkeita, joilla on erittäin pitkä historiallinen ja alueellinen perinne.

Tästä todistaa Düsseldorfin sinappiteollisuuden historia. Vuonna 1726 Düsseldorfiin perustettiin Saksan ensimmäinen sinappitehdas, jonka erikoisuus oli voimakas, mallasmaisen mausteinen kermamaisen kiiltävä mallasmaisen ruskehtava sinappi, ”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert”. Tuotteesta tuli nopeasti tunnettu myös Saksan rajojen ulkopuolella, ja se loi perustan kaupungin maineelle ”sinappipääkaupunkina”.

Jo vuonna 1800 ”Aechte Düsseldorfer Mostert” -sinapin hyvä menekki Saksassa ja ulkomailla teki tuotteen tunnetuksi kuluttajien keskuudessa. Vuonna 1884 Düsseldorfer Mostert pääsi taidehistoriaan Vincent van Goghin maalaamassa asetelmassa.

Vuonna 1896 Düsseldorfissa toimi kahdeksan sinappitehdasta. Niinkin aikaisin kuin vuonna 1826 kaupallisissa tiedotteissa, matkakirjoissa ja kaupunkikuvauksissa kerrottiin Düsseldorfin sinappiteollisuudesta.

Vuosi 1920 merkitsi käännekohtaa Düsseldorfin sinappiteollisuudessa, kun lothringenilainen yrittäjä Otto Frenzel perusti vuoden lopussa kaupunkiin sinappitehtaansa. Hän valmisti erittäin vahvaa ja ennennäkemättömän vaaleaa sinappia, joka sai nimekseen ”Löwensenf” (leijonasinappi) ja jonka tunnuksena oli kaupungin vaakunan innoittamana leijonan pää. Näin vaaleaa sinappia ei ollut siihen mennessä vielä tavattu Saksassa. Asiakkaat suhtautuivat tähän uutuuteen aluksi varautuneesti ja jopa kielteisesti, mutta voimakkaan makunsa ja jäljittelemättömän mausteisen arominsa ansiosta düsseldorfilainen sinappi tuli pian tunnetuksi. Lyhyessä ajassa Otto Frenzel kehittämä uudenlainen sinappi saavutti suurta arvostusta kuluttajien keskuudessa. Uuden yrityksen ”Neue Düsseldorfer Senfindustrie Otto Frenzel” menestystarina alkoi. Frenzelin menestys perustui ehdottoman puhtauden vaatimukseen: Düsseldorfer Mostert ja Düsseldorfer Senf valmistettiin ainoastaan laadukkaimmista ainesosista tarkkaa valvontaa noudattaen, eikä valmistukseen käytetty mitään muualta peräisin olevia aineksia.

Vuodesta 1930 Düsseldorfin sinappiteollisuus alkoi valmistaa keskivahvaa Düsseldorfer Tafelsenf -pöytäsinappia. Myös tästä miedommasta ja vähemmän voimakkaasti maustetusta kellanvihreästä, rakenteeltaan pehmeästä ja kiiltävästä düsseldorfilaisesta erikoissinapista tuli nopeasti kuluttajien arvostama tuote sekä Saksassa että ulkomailla. Jo vuonna 1938 Düsseldorfer Senfindustrie vei ”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert”, Düsseldorfer Senf -sinappia ja Düsseldorfer Tafelsenf -pöytäsinappia muualle Eurooppaan, Yhdysvaltoihin, Kanadaan, Etelä-Amerikkaan, Afrikkaan, Japaniin ja Australiaan.

Tunnettujen nimien ”Düsseldorfer Senffabriken Adam Bernhard Bergrath sel. Wwe” ja ”Otto Frenzel Senfindustrie” ohella Düsseldorfin sinappiteollisuuden historiassa oli muitakin alueellisesti mutta myös kansallisella ja kansainvälisellä tasolla toimivia sinappitehtaita, kuten Senffabrik Ludwig Mackenstein, Dampf-Senffabrik Steinberg & Hild, Dampf-Senffabrik Carl Dick, Senffabrik Paul Eisenhardt, Senffabrik Ernst Roesberger, Senffabrik Carl von der Heiden, Senfvertrieb Wilhelm Pabelick, Senffabrik Geschwister Bramhoff ja Senffabrik Johann Waldorf. Monet näistä valmistajista käyttivät kaupungin vaakunasta peräisin olevaa ankkuria tai leijonaa Düsseldorfissa valmistamansa sinapin (Düsseldorfer Mostert/Düsseldorfer Senf Mostert/Düsseldorfer Urtyp Mostert/Aechte Düsseldorfer Mostert, Düsseldorfer Senf ja Düsseldorfer Tafelsenf) tunnuksena.

Luonnollinen yhteys/Ympäristö

Nimellä ”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” kaupan pidetyn tuotteen maantieteellisen alueen ja aistinvaraisten ominaisuuksien välillä on luonnollinen yhteys.

Valmistukseen käytetty Düsseldorfin pohjavesi, joka on suhteessa suurin düsseldorfilaisen sinapin ainesosa, on pohjaveteen tihkunutta Reinin vettä, joka hiekasta ja sorasta muodostuneen enimmillään 30 metrin paksuisen jokipenkereen kautta kuljettuaan on erityisen kalkki- ja mineraalipitoista. Vesi käsitellään Düsseldorfissa kehitetyn ja käytössä olevan erityisen menetelmän mukaisesti. Düsseldorfin veden korkea kalkkipitoisuus ja siitä johtuva mineraalipitoisuus vaikuttaa osaltaan Düsseldorfer Mostert -sinapin makuun.

Makuun vaikuttaa myös Düsseldorfissa tuotettu suodattamaton väkiviinaetikka, koska senkin valmistukseen käytetään alueen erittäin kalkki- ja mineraalipitoista vettä ja vuodesta 1969 lähtien sen tuotantoon käytettyä käsiteollisesti viljeltyä paikallista bakteerikantaa, joka on peräisin sinappitehtaan välittömässä läheisyydessä kehittyneistä etikkahappobakteereista.

Nykyinen yhteys/Tuotteen maine

Düsseldorfer Mostert nauttii edelleen suurta arvostusta, ja se tunnetaan alueellisena erikoistuotteena sekä paikallisten että muiden kuluttajien keskuudessa.

Maineesta kertoo kuluttajilta saatu palaute. Düsseldorfer Mostert on vakiinnuttanut tunnustetun asemansa markkinoilla.

Kuten ”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” -sinapin kuvauksesta ilmenee, Düsseldorf on tuotteen historiallinen ja maantieteellinen kehto. Düsseldorfista peräisin olevan erikoissinapin vankka maine on sidoksissa sen alkuperäalueeseen.

Maine perustuu lisäksi erityisesti Düsseldorfer Mostert, Düsseldorfer Senf ja Düsseldorfer Tafelsenf -sinapin pitkään tuotantohistoriaan Düsseldorfissa sekä sen aistinvaraisiin ominaisuuksiin. Düsseldorfin sinappiteollisuuden pitkän ja hyvin tunnetun historian vuoksi kaupunkia kutsutaankin usein ”sinappikaupungiksi”.

Düsseldorfin erikoissinappien arvostus on niin suurta, että kaupungissa on niille omistettu museo. Kaupungin pitkästä sinapinvalmistusperinteestä todistavat myös lukuisat valokuvat. Tuotteen alueellisesta ja laajemmastakin maineesta kertovat myös erilaiset julkaisut, joissa esitellään Düsseldorfin erikoissinappeja ennen ja nyt.

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert”, Düsseldorfer Senf ja Düsseldorfer Tafelsenf ovat erottamaton osa kaupungin historiaa ja ruokakulttuuria. Vanhankaupungin olutravintoloiden ruokalistalta löytyvät esimerkiksi perinteinen düsseldorfilainen sinappipaahtopaisti, joka on paikallisella sinapilla siveltyä ja uunissa paistettua välikyljystä. Myös juustoviipaleen ja düsseldorfilaisen sinapin kanssa nautittava ruisleipä (Röggelchen) kuuluu paikalliseen ruokakulttuuriin.

Düsseldorfin erityisestä asemasta sinappikaupunkina sekä siitä, että Düsseldorfer Mostert, samoin kuin paikallinen Düsseldorfer Alt -olut, on maantieteellisen alkuperänsä ja siihen liittyvien aistinvaraisten ominaisuuksiensa, ts. makunsa vuoksi kuluttajien suuresti arvostama tuote, todistaa kaksi vanhaa perinnettä:

Düsseldorfin keskustan vanhoissa olutravintoloissa pannaan edelleen Düsseldorfer Alt -olutta, ja perinteistä ruokaa tarjoilevissa ravintoloissa paikallinen sinappi tuodaan yhä pöytään erityisissä keraamisissa sinappiruukuissa. Kaupungin perinteisten olutravintoloiden lukemattomat asiakkaat ovat vuosikymmenten aikana oppineet tunnistamaan välittömästi Düsseldorfer Mostert -sinapin sen mausta ja pienistä keraamisista sinappiruukuista ja arvostamaan sitä paikallisena erikoisuutena.

Düsseldorfissa on kaksi konstailematonta puotia, joista voi ostaa Düsseldorfer Mostert -sinappia irtotavarana. Lukemattomat paikalliset sinapinystävät tulevat päivittäin täyttämään siellä mukanaan tuomansa astian, joka on useimmiten nimenomaan perinteisin kuvioin koristeltu pieni keraaminen sinappiruukku.

Düsseldorfer Mostert -sinappi tunnetaan alueellisena erikoistuotteena perinteisesti myös Saksan rajojen ulkopuolella. Jo vuodesta 1938 lähtien Düsseldorfer Mostert, Düsseldorfer Senf ja Düsseldorfer Tafelsenf -sinappia vietiin muualle Eurooppaan ja sen ulkopuolelle, erityisesti Yhdysvaltoihin, jossa se tunnettiin nimellä ”Genuine Dusseldorf Prepared Mustard”. Kuva Yhdysvaltojen markkinoille tarkoitetusta tuotevalikoimasta kertoo tästä historiasta. Düsseldorf on yksi harvoista kaupungeista maailmassa, jolla on takanaan pitkä ja vahva sinapinvalmistusperinne. Näin sen maine sinappikeskuksena vakiintui myös alueen ulkopuolella. Eri puolilta maailmaa saapuvat kuluttajien tiedustelut kertovat edelleen Düsseldorfin erikoissinappien vankasta maineesta ulkomailla.

Kuluttajat arvostavat erityisesti sitä, että toisin kuin muilla alueilla tuotetussa sinapissa, Düsseldorfer Mostert -sinapissa ei käytetä säilöntäaineita.

Taloudellinen yhteys/Merkitys

”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” -sinapin taloudellinen merkitys Düsseldorfille on edelleen huomattava. Düsseldorfin sinapin suosiosta kertovat selkeästi erittäin hyvät myyntiluvut maantieteellisen alueen, Saksan ja muun maailman elintarvikkeiden vähittäiskaupassa, lihakaupoissa ja ravintoloissa.

Düsseldorfin maantieteellisellä alueella tuotetaan arviolta noin 65 tonnia sinappia vuodessa. Nämä vuotuiset myyntiluvut osoittavat, että kuluttajat arvostavat suuresti Düsseldorfer Mostert -sinappia alueen tyypillisenä erikoistuotteena sen alueellisen alkuperän ja siihen liittyvien aistinvaraisten ominaisuuksien vuoksi.

Yhteys valmistukseen/Aistinvaraisten ominaisuuksien laatu: Jo lähes 300 vuoden ajan alueelliset tuottajat valmistavat ”Düsseldorfer Mostert”/”Düsseldorfer Senf Mostert”/”Düsseldorfer Urtyp Mostert”/”Aechter Düsseldorfer Mostert” -sinappia Düsseldorfissa kehitetyn valmistusmenetelmän mukaan. Sukupolvelta toiselle siirtynyt osaaminen, asiantuntemus ja kokemus takaavat Düsseldorfer Mostert -sinapin aistinvaraiset ominaisuudet, jotka ovat läheisessä yhteydessä maantieteelliseen alueeseen.

Eritelmän julkaisutiedot:

Markenblatt, nide 7, 19 päivänä helmikuuta 2010, osa 7c, s. 2509.

(http://register.dpma.de/DPMAregister/geo/detail.pdfdownload/11252)

(1) EUVL L 93, 31.3.2006, s. 12.